Så kom der dansk pris på MG Cyberster

MG Motor Danmark har i dag annonceret, at deres længe ventede elektriske roadster nu kan bestilles, med de første leveringer i Danmark planlagt til november i år. Den danske pris på MG Cyberster starter ved 499.999 kroner for enkeltmotor Trophy-udgaven.

Selv om den ligner en racerbil, er indstigningsmodellen dog ikke den mest potente elbil på vejene. Trophy leverer en ydelse på 340 hk (250 kW) med et maksimalt drejningsmoment på 475 Nm. Og klarer sprinten fra 0-100 km/t på 5,0 sekunder.

Vil man hurtigere over lysreguleringen kan man i stedet vælge GT-varianten, der topmodel. Det er den mest kraftfulde produktionsmodel i MG’s 100-årige historie med 510 hk (375 kW) og 725 Nm drejningsmoment. Den firehjulstrukne GT med dual-motor kan accelerere fra 0-100 km/t på 3,2 sekunder.

MG Cyberster har signatur-saksedøre, som er designet af Carl Gotham og hans MG London-designteam, samt en fuldt elektrisk stofkaleche, der kan åbnes eller lukkes på under 15 sekunder.

Begge udgaver er udstyret med et 77 kWh batteri. Den maksimale rækkevidde (WLTP) for Trophy er 507 km og 443 km for den mere præstationsfokuserede GT. Altså ikke helt så langt som de 800 kilometer der blev lovet, da konceptbilen blev præsenteret under Shanghai Motor Show tilbage i 2021.

GT-udgaven har ladeeffekt på op til 144 kW, hvilket skulle gøre det muligt at lade bilen fra 10 til 80 procent på 38 minutter. Det oplyses ikke hvor høj ladeeffekt indstigningmodellen har.

Både Trophy og GT er udstyret med fire køretilstande – Comfort, Custom, Sport og Super Sport – der, ifølge pressematerialet “giver føreren mulighed for at udforske Cybersterens fulde potentiale. Fra raffineret langdistancekørsel til rendyrkede præstationsfokuserede muligheder”.

Cyberster er udstyret med Brembo-bremser samt regenerativ bremsning i 3 indstillinger for at maksimere energieffektiviteten og udvide rækkevidden. Trophy har 19-tommer Lightning-design alufælge, mens GT er udstyret med 20-tommer Jetstream-design med Pirelli P Zero dæk for optimeret ydeevne og kontrol.

Kabinen har den klassiske to-sæders konfiguration fra en roadster. Centralt er et omsluttende tre-skærms cockpit med et 10,25-tommer førerdisplay flankeret af to 7-tommer skærme. En yderligere farveskærm monteret i midterkonsollen giver touchscreen-adgang til dual-zone klimakontrol.

En omfattende række infotainment-funktioner er inkluderet, med Android Auto, Apple CarPlay, 8-højttalers Bose-lydanlæg, DAB og stemmegenkendelse. Et 360° parkeringskamera og dobbelt USB-porte er også standard.

Praktiske detaljer inkluderer et centralt armlæn med opbevaring, stemningsbelysning, solbrilleopbevaring, solskærme med integrerede spejle og lys samt et 12V strømstik. Bagerummet har en volumen på 249 liter.

Et kig indenfor i kabinen.

Bestillinger kan foretages hos MG Brand Stores i Danmark, og alle detaljer samt prøvetursbookinger er tilgængelige på mgmotors.dk

Så kom der dansk pris på MG Cyberster